陆游
送曾学士赴行在
二月侍燕觞，红杏寒未拆；四月送入都，杏子已可摘。
流年不贷人，俯仰遂成昔。
事贤要及时，感此我心恻。
欲书加餐字，寄之西飞翮。
念公为民起，我得怨乖隔？摇摇跂前旌，去去望车轭。
亭鄣郁将暮，落日澹陂泽。
敢忘国士风，涕泣效臧获。
敬输千一虑，或取二三策。
公归对延英，清问方侧席；民瘼公所知，愿言写肝膈。
向来酷吏横，至今有遗螫；织罗士破胆，白著民碎魄。
诏书已屡下，宿蠹或未革；期公作医和，汤剂穷络脉。
士生恨不用，得位忍辞责。
并乞谢诸贤：努力光竹帛。